ZRUŠENÉ všeobecne záväzným nariadením č. 4/2001.

Všeobecne záväzné nariadenie
hlavného mesta Slovenskej republiky Bratislavy
č. 4/1992
z 9. decembra 1992
o státí, odťahovaní vozidiel a odstraňovaní opustených vozidiel na území hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a zákona Slovenskej národnej rady č. 472/1990 Zb. o organizácii miestnej štátnej správy v znení neskorších predpisov sa uznieslo:

§ 1
Úvodné ustanovenia
(1) Toto všeobecne záväzné nariadenie (ďalej len „nariadenie“) upravuje státie a odťahovanie vozidiel na pozemných komunikáciách1) s výnimkou diaľníc1) a neverejných účelových komunikácií,2) ako aj odstraňovanie opustených vozidiel na verejných priestranstvách na území hlavného mesta Slovenskej republiky Bratislavy (ďalej len „hlavné mesto“).
(2) Verejným priestranstvom pre účely tohto nariadenia sa rozumejú všetky verejnosti prístupné pozemky, najmä cesta, miestna komunikácia, chodník, námestie, verejná zeleň a i.
(3) Na komunikáciách podľa odseku 1 je státie povolené vozidlám, ak to nevylučujú pravidlá cestnej premávky3) a toto nariadenie.
(4) Vozidlom na účely tohto nariadenia sa rozumie motorové vozidlo, nemotorové vozidlo, zvláštne motorové vozidlo,4) prípojné vozidlo (obytný, nákladný a iný príves alebo náves, ktorý spolu s motorovým vozidlom môže tvoriť jazdnú súpravu).5)
(5) Na pozemných komunikáciách uvedených v odseku 1 je v čase od 21.00 do 06.00 h státie povolené len osobným motorovým vozidlám s výnimkou osobných motorových vozidiel slúžiacich aj pre obytné účely, ktorým státie v tomto čase nie je povolené. Dopravné obmedzenie sa vyznačuje dopravnou značkou D 48a.6)
(6) Vlastníci a prevádzkovatelia vozidiel, ktorým nie je podľa odseku 2 a 4 povolené státie na pozemných komunikáciách, sú povinní zabezpečiť státie vo vlastných priestoroch, prípadne v priestoroch, ktoré užívajú na základe iného než vlastníckeho práva alebo v priestoroch vyhradených na tento účel všeobecne záväzným nariadením mestskej časti hlavného mesta (ďalej len „mestská časť“).

§ 2
Druhy parkovacích plôch pre státie vozidiel
(1) Vozidlo môže stáť:
a)	na vozovke,7)
b)	na parkovisku bez organizovanej prevádzky,
c)	na parkovisku s organizovanou prevádzkou,
d)	na vyhradenom parkovacom mieste.
(2) V prípadoch uvedených v ods. 1 písm. c) a d) môže byť státie vozidiel počas dňa organizované s časovým obmedzením alebo bez časového obmedzenia.
(3) Parkovisko bez organizovanej prevádzky je plocha určená na státie vozidiel, vyznačená na tento účel príslušným dopravným značením.6)
(4) Parkovisko s organizovanou prevádzkou je plocha určená na státie vozidiel, vyznačená na tento účel príslušným dopravným značením.6) Státie na tomto parkovisku sa riadi prevádzkovým poriadkom, ktorý vydáva príslušná mestská časť.
(5) Vyhradené parkovacie miesto je plocha určená na státie vozidla, vyznačená na tento účel dopravnou značkou D 12 a V 10d,6) ktorá je vyhradená pre určitého užívateľa.

§ 3
Státie vozidiel na parkoviskách s organizovanou prevádzkou
(1) Parkovisko s organizovanou prevádzkou sa zriaďuje so súhlasom mestskej časti, po dohode s vlastníkom (správcom) pozemku a z hľadiska pravidiel cestnej premávky3)aj so súhlasom cestného správneho orgánu, Správy dopravnej polície Mestského veliteľstva Policajného zboru Slovenskej republiky Bratislava (ďalej len „správa dopravnej polície“) ako aj po prerokovaní s Mestskou políciou hlavného mesta Slovenskej republiky Bratislavy (ďalej len „mestská polícia“).
(2) Cestným správnym orgánom pre dopravné značenie na cestách je Obvodný úrad Bratislava I a pre dopravné značenie na miestnych a účelových komunikáciách je primátor hlavného mesta Slovenskej republiky Bratislavy (ďalej len „primátor“).
(3) Prevádzkový poriadok parkoviska s organizovanou prevádzkou musí byť zverejnený na viditeľnom mieste a musí obsahovať najmä:
a)	názov prevádzkovateľa parkoviska,
b)	vymedzenie času organizovanej prevádzky parkoviska,
c)	práva a povinnosti užívateľa parkoviska,
d)	práva a povinnosti prevádzkovateľa parkoviska,
e)	výšku a spôsob úhrady za státie na parkovisku.

§ 4
Státie vozidiel na vyhradených parkovacích miestach
(1) Vyhradené parkovacie miesto sa zriaďuje na základe povolenia cestného správneho orgánu so súhlasom správy dopravnej polície a po dohode s vlastníkom (správcom) pozemku.
(2) Cestným správnym orgánom pre povoľovanie vyhradeného parkovacieho miesta na cestách je Obvodný úrad Bratislava I, na miestnych komunikáciách I. a II. triedy primátor a na miestnych komunikáciách III. a IV. triedy starosta mestskej časti.
(3) Stáť na vyhradenom parkovacom mieste môže vozidlo, ktorého vodič umiestni na viditeľné miesto za predné sklo vozidla platné povolenie cestného správneho orgánu. Týmto nie je dotknuté ustanovenie pravidiel cestnej premávky o státí vozidiel bez povolenia nepresahujúce tri minúty.8)

§ 5
Zóna s obmedzeným státím
(1) Zóna s obmedzeným státím (ďalej len „zóna“) je oblasť vymedzená dopravným značením,6) v ktorej je státie vozidiel na parkovacích plochách uvedených v § 2 ods. 1 povolené len za osobitných podmienok.
(2) Zónu určuje cestný správny orgán (§ 3 ods. 2) na návrh príslušnej mestskej časti. Podmienky státia v nej určuje mestská časť všeobecne záväzným nariadením.
(3) Začiatok a koniec zóny sa označuje zvislými dopravnými značkami D48a a D48b,6) s dodatkovou tabuľkou označujúcou čas obmedzeného státia.
(4) Kontrolu dodržiavania podmienok státia v zóne vykonávajú pracovníci organizácie poverenej mestskou časťou a pracovníci mestskej polície. Týmto nie je dotknuté právo kontroly vykonávanej policajtami Policajného zboru Slovenskej republiky.

§ 6
Odťahovanie vozidiel
(1) Odtiahnuť možno vozidlo, ktoré tvorí prekážku cestnej premávky,9) najmä:
a)	ak je ponechané na mieste, na ktorom státie a zastavenie nie je podľa pravidiel cestnej premávky3) povolené,
b)	ak je ponechané na chodníku, toto však neplatí, ak je to povolené dopravnou značkou D11.
(2) O tom, či vozidlo tvorí prekážku v cestnej premávke a o jeho odtiahnutí rozhoduje podľa osobitných predpisov9) policajt Policajného zboru Slovenskej republiky.
(3) Odtiahnutie vozidla vykonáva oprávnená organizácia na náklady vodiča, prípadne vlastníka vozidla.
(4) Odtiahnuté vozidlo sa umiestni na stráženom parkovisku určenom na tieto účely. Vodičovi odtiahnutého vozidla alebo inej oprávnenej osobe sa vozidlo vydá po zaplatení úhrady podľa odseku 7 a po potvrdení prevzatia vozidla.
(5) Ak vodič odťahovaného vozidla príde k vozidlu v čase, keď už je naložené na odťahovacie zariadenie, vozidlo sa odtiahne na najbližšie miesto, kde neprekáža cestnej premávke. Vodičovi sa vozidlo vydá po zaplatení príslušnej úhrady za vykonané úkony (odsek 7) a po potvrdení prevzatia vozidla.
(6) Vozidlo stojace na pozemnej komunikácii v súlade s pravidlami cestnej premávky3) a netvoriace prekážku cestnej premávky, možno odtiahnuť z dôvodu verejného záujmu (napr. uvoľnenie trasy, požiar, havária, čistenie komunikácií). V takomto prípade sa odtiahne vozidlo na najbližšie miesto, kde neprekáža cestnej premávke.
(7) Za úkony spojené s prípravou na odtiahnutie, vlastné odtiahnutie, umiestnenie vozidla na stráženom parkovisku a stráženie vozidla je vodič, prípadne vlastník povinný zaplatiť príslušnú úhradu. Za odtiahnutie vozidla podľa odseku 6 sa úhrada neplatí.
(8) Ustanovenia Občianskeho zákonníka o zodpovednosti za škodu spôsobenú v súvislosti s odtiahnutím vozidla a ustanovenia zákona Slovenskej národnej rady č. 372/1990 Zb. o priestupkoch v znení neskorších predpisov týmto nariadením nie sú dotknuté.
(9) Ustanovenia tohto paragrafu sa nevzťahujú na primerane označené10) vozidlá invalidných občanov.

§ 7
Opustené vozidlá
(1) Na verejnom priestranstve hlavného mesta nie je povolené ponechať opustené vozidlo alebo jeho časti (ďalej len „opustené vozidlo“).11)
(2) Miestny úrad mestskej časti, na území ktorej sa opustené vozidlo nachádza, vyvesí na svojej úradnej tabuli výzvu, obsahujúcu popis opusteného vozidla, na jeho odstránenie v ním určenej lehote pod následkami jeho odtiahnutia a umiestnenia do priestoru určeného na tieto účely Magistrátom hlavného mesta Slovenskej republiky Bratislavy (ďalej len „magistrát“). Miestny úrad pripevní túto výzvu aj na opustené vozidlo.
(3) Miestny úrad mestskej časti oznámi neodstránenie opusteného vozidla podľa odseku 2 príslušnému štátnemu orgánu, magistrátu a správe dopravnej polície. Magistrát zabezpečí odtiahnutie a umiestnenie vozidla. Príslušný orgán a magistrát vedie evidenciu o odtiahnutých a umiestnených opustených vozidlách.
(4) Ak sa vlastník opusteného vozidla v jednoročnej lehote, začínajúcej plynúť od dňa vyvesenia výzvy podľa odseku 2 prihlási, magistrát mu opustené vozidlo vydá za podmienok, uvedených v § 6 ods. 7. Ak sa vlastník opusteného vozidla v tejto lehote neprihlási, opustené vozidlo pripadne do vlastníctva štátu11) a príslušný štátny orgán v súčinnosti s magistrátom zabezpečí jeho likvidáciu.

§ 8
Sankcie
(1) Právnickej osobe, ktorá poruší toto nariadenie, môže primátor hlavného mesta uložiť pokutu do výšky 200 000 Kčs.
(2) Pokutu možno uložiť do 2 mesiacov od dňa, kedy sa primátor dozvedel o tom, kto sa porušenia dopustil, najneskôr však do jedného roka od spáchania konania opodstatňujúceho uloženie pokuty.
(3) Fyzická osoba, ktorá poruší toto nariadenie, dopustí sa priestupku proti poriadku v správe mesta a môže byť potrestaná pokutou do výšky 1000 Kčs (v blokovom konaní do 500 Kčs).

§ 9
Záverečné a zrušovacie ustanovenia
(1) Mestské časti uvedú do 31. marca 1993 do súladu s týmto nariadením nariadenia mestských častí vydané pred nadobudnutím účinnosti tohto nariadenia.
(2) Zrušuje sa nariadenie Národného výboru hlavného mesta SSR Bratislavy z 23. apríla 1982 o státí, parkovaní, odťahovaní vozidiel a odstraňovaní vrakov na území hlavného mesta Slovenskej socialistickej republiky Bratislavy.

§ 10
Účinnosť
Toto nariadenie nadobúda účinnosť 1. januára 1993.

Peter Kresánek v. r.
primátor